
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 3 martie 2010
Pl.x. 27/2010


        AVIZ

asupra propunerii legislative “Lege pentru modificarea Legii Arhivelor Naţionale nr.16/1996”
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă “Lege pentru modificarea Legii Arhivelor Naţionale nr.16/1996”,  trimisă cu adresa nr. Pl.x. 27 din 15 februarie 2010, înregistrată cu nr. 31/69 din 16 februarie 2010.
Propunerea legislativă a fost respinsă de Senat, în şedinţa din 8 februarie 2010, în calitate de primă Cameră sesizată.
Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare modificarea şi completarea Legii Arhivelor Naţionale nr.16/1996, în sensul prevederii posibilităţii retragerii din administrarea Arhivelor Naţionale a documentelor cu valoare istorică care fac parte din Fondul Arhivistic Naţional al României şi retrocedarea acestora persoanelor fizice şi cultelor de la care au fost preluate în mod abuziv, în timpul regimului comunist.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut propunerea legislativă în şedinţa din 3 martie 2010.

Membrii comisiei au examinat propunerea legislativă supusă avizării, expunerea de motive punctul de vedere al Guvernului României nr.2717 din 27 octombrie 2009, care nu susţine adoptarea acestei propuneri legislative, precum şi avizul favorabil, cu observaţii şi propuneri, al Consiliului Legislativ, aviz cu nr. 1048 din 21 septembrie 2009.

În urma dezbaterilor, Comisia juridică, de disciplină şi imunităţi a hotărât, cu majoritate de voturi (14 voturi pentru şi 1 vot împotrivă), avizarea favorabilă a propunerii legislative “Lege pentru modificarea Legii Arhivelor Naţionale nr.16/1996”.

În raport de obiectul şi conţinutul reglementării, propunerea legislativă face parte din categoria legilor ordinare.
                       PREŞEDINTE,                          
SECRETAR,
                        Daniel Buda                              Gabriel Andronache

Consilier,

Rodica Penescu

